സി.എസ്. രാധാദേവി

ലഘുചിത്രം|സി.എസ്. രാധാദേവി, കൊല്ലത്തു നടന്ന കേരള സംഗീത നാടക അക്കാദമി ഫെലോഷിപ്പ്  വിതരണ ചടങ്ങിൽ,2019
ചലച്ചിത്ര - സീരിയൽ, നാടക അഭിനേത്രിയും പിന്നണിഗായിക, ഡബ്ബിങ്, ആകാശവാണിയിൽ പ്രധാന ആർട്ടിസ്റ്റ് എന്നീ നിലകളിൽ ശ്രദ്ധേയമായ സംഭാവനകൾ നൽകിയ കലാകാരിയാണ് **സി.എസ്. രാധാദേവി**. പ്രക്ഷേപണ കലയിലെ നിസ്തുലമായ സംഭാവനകൾ പരിഗണിച്ച് കേരള സംഗീത നാടക അക്കാദമിയുടെ 2018 ലെ ഫെലോഷിപ്പ് ലഭിച്ചിട്ടുണ്ട്.

## ജീവിതരേഖ
വഞ്ചിയൂർ മേടയിൽ വീട്ടിൽ ശിവശങ്കരപ്പിള്ളയുടെയും ചെല്ലമ്മയുടെയും  മകളായി 1931 ൽ ജനിച്ചു. പതിമൂന്നാം വയസിൽ ടി.എൻ.ഗോപിനാഥൻനായരുടെ പരിവർത്തനം എന്ന നാടകത്തിൽ അഭിനയിച്ചുകൊണ്ടായിരുന്നു രാധാദേവിയുടെ തുടക്കം.   എൻ. കൃഷ്ണപിള്ള, പി.കെ. വിക്രമൻ നായർ, ഇന്ദിരാ ജോസഫ്, പ്രൊഫ. ആനന്ദക്കുട്ടൻ തുടങ്ങിയ പ്രമുഖരോടൊപ്പം പ്രവർത്തിച്ചു.

തൈക്കാട് സംഗീത അക്കാദമിയിൽ ഒരു കൊല്ലം സംഗീതപഠനം നടത്തി. ബന്ധുവായ തിക്കുറിശ്ശി സുകുമാരൻനായരുടെ പ്രേരണയിൽ 1944ൽ യാചകമോഹിനി, അംബികാപതി(തമിഴ്) എന്നീ സിനിമകളിൽ ബാലനടിയായി. സ്ത്രീ എന്ന സിനിമയിൽ തിക്കുറുശ്ശിയോടൊപ്പം രണ്ടാം നായികയായി അഭിനയിച്ചു. കെ.സി. കേശവപിള്ളയുടെ സദാരാമ എന്ന നാടകത്തിൽ വൈക്കം മണി, സെബാസ്റ്റ്യൻ കുഞ്ഞുകുഞ്ഞു ഭാഗവതർ എന്നിവരോടൊപ്പം അഭിനയിച്ചു. റേഡിയോ നാടകങ്ങൾ കൂടാതെ നിരവധി സ്റ്റേജ് നാടകങ്ങളിലും അവർ അഭിനയിച്ചിട്ടുണ്ട്.

89ൽ സെൻസർ ബോർഡ് അംഗമായിരുന്നു.

## പിന്നണിഗാനരംഗത്ത്
സ്ത്രീകൾ കലാരംഗത്ത് പ്രവർത്തിക്കുന്നതിന് അക്കാലത്തു നിരവധി തടസങ്ങളുണ്ടായിരുന്നു.  ബന്ധുവായ ഗായകൻ കമുകറ പുരുഷോത്തമന്റെ സംഗീത സദസുകളിൽ മാത്രം പോകാനേ അനുവാദം ഉണ്ടായിരുന്നുള്ളു. തിരുനയിനാർകുറിച്ചി മാധവൻനായരാണ് പിന്നണിഗാനരംഗത്തെത്തിച്ചത്. 1950ൽ നല്ലതങ്ക എന്ന ചിത്രത്തിൽ ദക്ഷിണാമൂർത്തിയുടെ സംഗീതത്തിൽ യേശുദാസിന്റെ അച്ഛൻ അഗസ്റ്റിൻ ജോസഫിനൊപ്പം രാധാദേവി ആദ്യം പാടി. 'ആനന്ദമാണാകെ ആമോദമാണാകെ
ശ്യാമളമാണെങ്ങും കോമളമാണെങ്ങും' എന്ന പാട്ടായിരുന്നു ആദ്യം പാടിയത്. 69 വരെ അവകാശി, ഹരിചന്ദ്ര, മന്ത്രവാദി, പാടാത്ത പൈങ്കിളി, രണ്ടിടങ്ങഴി, പൂത്താലി, ഭക്തകുചേല തുടങ്ങി 14 സിനിമകളിൽ പിന്നണി പാടി. അവയിൽ അധികവും കമുകറയുമൊത്തുള്ള യുഗ്മഗാനങ്ങളായിരുന്നു. ബ്രദർ ലക്ഷ്മണയായിരുന്നു സംഗീതസംവിധായകൻ.
## ആകാശവാണിയിൽ
ട്രാവൻകൂർ റേഡിയോ നിലയത്തിൽ 1942 ൽ സംഗീത നാടക പരിപാടികൾ അവതരിപ്പിച്ചു തുടങ്ങി. 1949ൽ ആകാശവാണി സ്ഥാപിതമായ കാലംമുതൽ സ്ഥിരം ആർട്ടിസ്റ്റായിരുന്നു. ആകാശവാണിയുടെ ലളിതസംഗീത പരിപാടിയുടെ ഉദ്ഘാടനം സി എസ് രാധാദേവിയുടെ അഞ്ജന ശ്രീധരാ എന്ന പാട്ടോടെയായിരുന്നു.  ജഗതി എൻ.കെ. ആചാരി, വീരരാഘവൻനായർ, ശ്യാമളാലയം കൃഷ്ണൻനായർ, കെ.ജി.ദേവകി അമ്മ, ടി.പി.രാധാമണി എന്നിവർ സഹപ്രവർത്തകരായിരുന്നു. 

ഡബ്ബിങ് രംഗത്തു സജീവമായ  രാധാദേവി മലയാളം, തമിഴ്, തെലുങ്ക് ചിത്രങ്ങളിൽ ശബ്ദംനൽകി. മലയാളത്തിൽ ആനവളർത്തിയ വാനമ്പാടി എന്ന ചിത്രത്തിൽ സുജാതയ്ക്കും കടൽ എന്ന സിനിമയിൽ ശാരദയ്ക്കു വേണ്ടിയും ശബ്ദംനൽകിയിട്ടുണ്ട്. സീത, ജ്ഞാനസുന്ദരി, സ്നാപകയോഹന്നാൻ, ഭക്തകുചേല എന്നീ ചിത്രങ്ങളിലെ കഥാപാത്രങ്ങൾക്കും ശബ്ദംനൽകി. പ്രൊഫഷണൽ നാടകരംഗത്ത് പ്രവർത്തിച്ചിരുന്ന രാധാദേവി നടൻ ബഹദൂർ സംവിധാനംചെയ്ത ബല്ലാത്ത പഹയൻ എന്ന നാടകത്തിൽ പ്രധാനറോളിൽ അഭിനയിച്ചു. യേശുദാസ്, എം.ജി.രാധാകൃഷ്ണൻ, നെയ്യാറ്റിൻകര വാസുദേവൻ, ചേർത്തല ഗോപാലൻനായർ എന്നിവർക്കൊപ്പം ചലച്ചിത്ര നാടകരംഗത്ത് പ്രവർത്തിച്ചു. 

## രാധാദേവി ആലപിച്ച മലയാള ഗാനങ്ങൾ

## പുരസ്കാരങ്ങൾ
* കേരള സംഗീത നാടക അക്കാദമിയുടെ 2018 ലെ ഫെലോഷിപ്പ്
* ഗുരുപൂജാ പുരസ്‌കാരം
* ടാഗോർ ജയന്തി അവാർഡ് 
* മലയാളം സിനിമയ്ക്ക് നൽകിയ സമഗ്രസംഭാവന മാനിച്ച് സർക്കാറിന്റെ ചലച്ചിത്ര പുരസ്‌കാരം
* നാട്യഗൃഹം അവാർഡ്
* ആകാശവാണിയിൽ 60 വർഷം പിന്നിട്ട പുരസ്‌കാരം എന്നിവ ലഭിച്ചിട്ടുണ്ട്.
## അവലംബം

## പുറം കണ്ണികൾ
* ശ്രുതിസാന്ദ്രമായ മധുരഗാനം 

വർഗ്ഗം:മലയാളചലച്ചിത്രപിന്നണിഗായകർ
വർഗ്ഗം:മലയാളനാടകനടിമാർ
വർഗ്ഗം:മലയാളചലച്ചിത്രനടിമാർ
വർഗ്ഗം:കേരള സംഗീതനാടക അക്കാദമി വിശിഷ്‌ടാംഗത്വം ലഭിച്ചവർ